รัฐบาลไม่หวั่นจองรถคันแรกพุ่ง6.5แสนคัน
ทนุศักดิ์ คาดยอดคนเข้าร่วมโครงการรถคันแรก เพิ่มจากเป้าอีก 1-1.5 แสนคัน
22 ส.ค. 2555

ทนุศักดิ์ คาดยอดคนเข้าร่วมโครงการรถคันแรก เพิ่มจากเป้าอีก 1-1.5 แสนคัน 
นายทนุศักดิ์ เล็กอุทัย รมช.คลัง เปิดเผยว่า การปรับหลักเกณฑ์การขยายเวลาส่งมอบรถยนต์ในโครงการคืนเงินซื้อรถยนต์ใหม่คันแรกออกไปนั้น เชื่อว่าจะมีผู้ใช้สิทธิเข้าร่วมโครงการมากกว่าเป้าหมายที่ตั้งไว้ 20-30% เท่านั้น หรือเพิ่มขึ้นอีก 1-1.5 แสนคัน จากเป้าหมายเดิมที่คาดว่าจะมีผู้ใช้สิทธิ 5 แสนคัน เงินคืนภาษี 3 หมื่นล้านบาท เป็น 6-6.5 แสนคัน
นายทนุศักดิ์ มั่นใจว่า โครงการคืนเงินรถยนต์คันแรก มีมาตรการที่รัดกุมและปิดช่องไม่ให้มีการจองซื้อจนโอเวอร์ซัพพลาย เพราะเมื่อผู้ใช้สิทธิต้องมายื่นเอกสารกับกรมสรรพาสามิต 2 ครั้ง คือ การยื่นเอกสารจองซื้อภายในวันที่ 31 ธ.ค. 2555 และยื่นเอกสารเพิ่มเติมเมื่อได้รับการส่งมอบรถยนต์แล้ว
“เราไม่ห่วงว่าจะมีคนขอใช้สิทธิคืนเงินรถยนต์คันแรกเพิ่มขึ้นมากนัก แต่ขอให้ใช้สิทธิตามความเป็นจริงเท่านั้น งบประมาณที่จะคืนให้ผู้ใช้สิทธิ ผมไม่ห่วง เพราะเป็นการทยอยคืน 1 ปีหลังได้รับมอบรถยนต์ ไม่ใช่คืนเงินให้ทุกคนพร้อมกัน” นายทนุศักดิ์ กล่าว
นายทนุศักดิ์ ระบุเพิ่มเติมว่า กระทรวงการคลังมอบหมายให้ธนาคารกรุงไทย เข้าไปร่วมวิเคราะห์การปล่อยสินเชื่อให้กับผู้จบการศึกษาและต้องการกู้เงินจากกองทุนตั้งตัวได้ ซึ่งยอมรับว่ามีหนี้เสียแน่ แต่หากอยู่ที่ 5% ถือว่ารับได้